Fire biler og en lastbil var tirsdag involveret i et større trafikuheld på motorvejen nord for Haverslev.

Opdateret klokken 13.15 med nye oplysninger på antal biler og årsagen til uheldet. Et færdselsuheld på motorvej E45 nord for Haverslev gav tirsdag morgen store problemer for trafikken i nordgående retning. Uheldet skete klokken 08 mellem afkørsel 33 Haverslev og 32 Sønderup. Ifølge vagtchef Mads Hessellund fra Nordjyllands Politi var i alt fem køretøjer indblandet i uheldet: to personbiler, to varebiler og en lastbil. Der blev sendt en del ambulancer og redningskøretøjer til stedet, og tre personer blev kørt til Aalborg Universitetshospital. - Der er ingen, der er i kritisk tilstand, siger Mads Hessellund. Årsagen til uheldet er ifølge vagtchefen, at der lå nogle dækrester på kørebanen, som betød, at der var langsom kø-kørsel på stedet. En varebil overså køen, og ramte en anden varebil, hvilket resulterede i et harmonikasammenstød, hvor yderligere to personbiler og en lastbil var indblandet. De to førere af varebilerne - begge mænd på 58-år - samt en fører af en af personbilerne - en kvinde på 46 år - blev kørt på skadestuen. I forbindelse med oprydningsarbejdet var motorvejen helt spærret i nordgående retning, og bilisterne blev opfordret til at finde alternative ruter. Oprydningsarbejdet var færdig ved 11-tiden.